recursal/SuperWikiNEXT-32B huggingface dataset:
விளிம்படி வெடிபொதிகள் இடமிருந்து வலமாக, .22 ஷார்ட், .22 லாங் ரைஃபிள், .22 டபள்யூ.எம்.ஆர். .17 எச்.எம்.2, .17 எச்.எம்.ஆர்
நடுவடி மற்றும் விளிம்படி வெடிபொதிப் பற்றவைப்பின் எரியூட்டலின் ஒப்பீடு.
**விளிம்படி வெடிபொதி** என்பது, சுடுகலனின் உலோக வெடிபொதிகளை எரியூட்டும் வழிமுறை ஆகும். இவ்வகை வெடிபொதிகளை, **"விளிம்படி"** என்றும் சுருக்கமாக அழைப்பர். எரியூட்டியை பற்றவைப்பதற்காக, (வெடிபொதியின்) அடித்தட்டின் விளிம்பானது, துப்பாக்கியின் வெடியூசியால் அடித்து நொறுக்கப்படுவதால், இது விளிம்படி என்று அழைக்கப்படுகிறது. இது மிக பொதுவான நடுவடி (எனப்படும், அடித்தட்டின் நடுவிலுள்ள எரியூட்டிச் சிமிழை வெடியூசியால் அடிக்கும்) முறைக்கு மாறானது. விளிம்படி வெடிபொதியின் விளிம்பு என்பது, எரியூட்டிச் சேர்மத்தை கொண்டுள்ள தட்டும்-மூடி ஆகும், வெடிபொதியுள் உந்துபொருட்களும், எறியமும் (தோட்டா) இருக்கும். ஒருமுறை (வெடிபொதியின்) விளிம்பு அடிக்கப்பட்டு தோட்டா சுடப்பட்டபின், மறுமுறை அதில் மீள்குண்டேற்றம் செய்ய இயலாது, ஏனெனில் வெடியூசியின் முதல் தாக்கத்திலேயே விளிம்பு நெளிந்துவிடும்.

பண்புகள்
--------

விளிம்படி வெடிபொதியின் உரு.
சுட்ட விளிம்படி (இடது) மற்றும் சுட்ட நடுவடி (வலது) வெடிபொதிகள். ஒர் விளிம்படி வெடியூசி, வெடியுறையின் விளிம்பில் ஒரு பொளியை உண்டாக்கும்; ஆனால் ஓர் நடுவடி வெடியூசி எரியூட்டியின் நடுவே ஒரு குழியை உண்டாக்கும். படத்தில் இதை கவனிக்கவும்.
விளிம்படி வெடிபொதிகளுக்கு குறைவான அழுத்தமே போதுமானது; ஏனெனில் வெடியூசி அதன் விளிம்பை அடித்து நொறுக்கி, எரியூட்டியை பற்றவைக்க ஏற்றவாறு, மெல்லிய வெடியுறையை தான் இவை கொண்டிருக்கும். வெடிப்பொடியை உந்துபொருளாக பயன்படுத்திய காலத்தில், .44 கேலிபர் முதல் .56 கேலிபர் வரையிலான விளிம்படி வெடிபொதிகள் பிரபலமானவை. நவீன விளிம்படி வெடிபொதிகளில் புகையற்ற பொடியை பிரயோகிப்பதால் அதிக அழுத்தங்கள் உண்டாகும், இதனால் இவற்றின் அளவு .22 கேலிபர் (5.5 மி.மீ) அல்லது அதற்கும்கீழாக தான் இருக்கிறது. விளிம்படி வடிவத்திற்கு குறைவழுத்தங்கள் தான் தேவை என்பதால்; விளிம்படி சுடுகலன்கள் எடைகுறைந்தும், விலைமலிவாகவும் விளங்கின. இதுவே சிறு-கேலிபர் வெடிபொதிகளின் தொடர்ச்சியான மவுசுக்குக் காரணம்.

(ஈய) குண்டுபொதி
---------------

சில விளிம்படி வெடிபொதிகள், சிறிதளவு #11 அல்லது #12 குண்டுகளுடன் இருக்கும். இந்த "எலி-குண்டு" நெருங்கிய வீச்செல்லைகளில் ஓரளவுக்கு தான் சிறந்தது, மேலும் இதை எலிகள் அல்லது இதர சிறு விலங்குகளை சுடுவதற்கு தான் பொதுவாக பயன்படுத்தப்படும். கூரைத்தளம் மற்றும் சுவர்களை இது ஊடுருவாது என்பதால், கிடங்குகளில் இருக்கும் பறவைகளை சுடவும் இதை பயன்படுத்துவர்.

மேலும் பார்க்க
--------------

* வெடிபொதி
* எரியூட்டி

மேற்கோள்கள்
-----------

1. ↑  Bussard, Michael (2010 )"The Impossible .22 Rimfire" பரணிடப்பட்டது 2016-09-19 at the வந்தவழி இயந்திரம், American Rifleman
எஸ். ஆறுமுகம் என்ற ஈழத்து எழுத்தாளர் பற்றி அறிய ச. ஆறுமுகம் கட்டுரையைப் பார்க்க.

**வீரபாண்டி எஸ். ஆறுமுகம்** (26 ஜனவரி 1937 - 23 நவம்பர் 2012) தமிழக அரசியல்வாதி மற்றும் தமிழக அமைச்சரவையில் விவசாயத் துறை அமைச்சராகப் பணியாற்றியவர். திராவிடக் கொள்கையில் பற்றுக் கொண்ட இவர், திராவிட முன்னேற்றக் கழகத்தின் ஆரம்ப காலம் முதல் முக்கியப் பங்கு வகித்தார்.

அரசியல் வாழ்க்கை
----------------

சேலம் மாவட்டம் பூலாவரி கிராமத்தில் 1937-ஆம் ஆண்டு, ஜனவரி 26-ம் நாள் பிறந்த இவர் சேலம் மாவட்ட திமுக மாவட்ட செயலராகவும், திமுகவின் உயர்மட்டக் குழுவிலும் இருந்தார்.

1957ஆம் ஆண்டும் முதல் அரசியலில் இருந்த இவர், 1958ஆம் ஆண்டு பூலாவரி பஞ்சாயத்துத் தேர்தலில் போட்டியிட்டு வெற்றி பெற்றார். 1962 ஆம் ஆண்டு முதல் முறையாகச் சட்டப்பேரவை உறுப்பினராக தேர்வுசெய்யப்பட்டார். அதன்பிறகு, 1967, 1971 என 15 ஆண்டுகள் உறுப்பினராகச் செயல்பட்ட இவர் மீண்டும் 1989ஆம் ஆண்டு நடைபெற்ற தேர்தலிலும், 1996 மற்றும் 2006 ஆண்டு நடைபெற்ற தேர்தல்களிலும் சட்டப்பேரவை உறுப்பினராகத் தேர்ந்தெடுக்கப்பட்டார். 1978ஆம் ஆண்டு முதல் 1984ஆம் ஆண்டு வரை சட்ட மேலவை உறுப்பினராகப் பணியாற்றியுள்ளார். மூன்று முறை விவசாயத்துறை அமைச்சராகவும்(1990–1991, 1996–2001, 2006–2011) இருந்த இவர். 2011 ம் ஆண்டு நடைபெற்ற தமிழக சட்டமன்ற தேர்தலில் சங்ககிரி தொகுதியில் போட்டியிட்ட இவர் அங்கு தோல்வியடைந்தார்.

கைது
----

வீரபாண்டி ஆறுமுகம் நில அபகரிப்பு வழக்கில் 2011ஆம் ஆண்டு சூலை 30ஆம் நாள் சேலம் மாவட்ட துணை ஆய்வாளர் சத்யபிரியாவால் அதிரடியாகக் கைது செய்யப்பட்டு கோவை மத்திய சிறையில் அடைக்கப்பட்டார்.

இறப்பு
------

உடல்நலக்குறைவு காரணமாக சென்னையில் உள்ள ஒரு தனியார் மருத்துவமனையில் சிகிச்சை பெற்று வந்தார். 75 வயதான அவர், சிகிச்சை பலனின்றி 2012-ம் ஆண்டு நவம்பர் 23-ம் நாள் காலை உயிரிழந்தார்.

குறிப்புகளும் மேற்கோள்களும்
---------------------------

1. ↑  "முன்னாள் அமைச்சர் வீரபாண்டி ஆறுமுகம் மரணம்". நவம்பர் 23, 2012 அன்று பார்க்கப்பட்டது.
2. ↑  "Veerapandi Arumugam dies". நவம்பர் 23, 2012 அன்று பார்க்கப்பட்டது.
3. ↑  "DMK leader Veerapandi Arumugam passes away". நவம்பர் 23, 2012 அன்று பார்க்கப்பட்டது.

வெளி இணைப்புகள்
---------------

* தமிழக அரசு இணையதளம்
* தினமலர் செய்தி
**சிலிக்காலைட்டு** (*Silicalite*) என்பது SiO2 என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு கனிம வேதியியல் சேர்மமாகும். வெண்மை நிறத்தில் கானப்படும் இச்சேர்மம் சிலிக்கன் டை ஆக்சைடின் பல வடிவங்களில் ஒன்றாகப் பார்க்கப்படுகிறது. 
நான்முக சிலிக்கான் மையங்களும் இரண்டு-ஒருங்கிணைந்த ஆக்சைடுகளும் இதன் கட்டமைப்பில் உள்ளன. 
டெட்ராபுரோப்பைலமோனியம் ஐதராக்சைடை நீர்வெப்ப வினைக்கு உட்படுத்தி சிலிக்காலைட்டு தயாரிக்கப்படுகிறது. அதன்பின் நெருப்பிலிட்டு சூடாக்கி எஞ்சியிருக்கும் அம்மோனியம் உப்புகள் அகற்றப்படுகின்றன. 33% நுண்துளை கால்சியம் கொண்டிருப்பதால் சிலிக்காலைட்டு குறிப்பிடத்ததாகக் கருதப்படுகிறது. 0.6 நானோ மீட்டர் விட்டம் கொண்ட நீர்நாட்ட மூலக்கூறுகளை உறிஞ்சுவதற்கு அனுமதிக்கும் (SiO) 10 வளையங்களை உள்ளடக்கியதால் இது பயனுள்ளதாகவும் உள்ளது.

Si1−xTixO2 என்ற வாய்ப்பாட்டைக் கொண்ட தைட்டானியம் சிலிக்காலைட்டு சிலிக்காலைட்டின் வணிக ரீதியாக முக்கியமான மாறுபாடாகும். சில Si தளங்களில் Ti கலப்பு செய்யப்பட்ட சிலிக்காலைட்டுகள் இதில் உள்ளன. தைட்டானியம் டை ஆக்சைட்டின் வழக்கமான பல்வடிவங்கள் போலல்லாமல், தைட்டானியம் சிலிக்காலைட்டில் உள்ள Ti மையங்கள் நான்முக ஒருங்கிணைப்பு வடிவவியலைக் கொண்டுள்ளன. ஐதரசன் பெராக்சைடு புரோப்பைலீனுடன் வினைபுரிந்து புரோப்பைலீன் ஆக்சைடை வழங்கும் வினையில் இந்த வேதிப்பொருள் பயனுள்ள ஓர் ஊக்கியாக உள்ளது.

மேற்கோள்கள்
-----------

1. ↑  E. M. Flanigen, J. M. Bennett, R. W. Grose, J. P. Cohen, R. L. Patton, R. M. Kirchner, J. V. Smith (1978). "Silicalite, a New Hydrophobic Crystalline Silica Molecular Sieve". *Nature* **271** (5645): 512–516. doi:10.1038/271512a0. Bibcode: 1978Natur.271..512F.
2. ↑  Georgi N. Vayssilov (1997). "Structural and Physicochemical Features of Titanium Silicalites". *Catalysis Reviews* **39** (3): 209–251. doi:10.1080/01614949709353777.
கோட்டுருவியலில் **விளிம்பு** (*edge*) என்பது கோட்டுருக்களை உருவாக்கப் பயன்படும் இரு அடிப்பபடை அலகுகளுள் ஒன்றாகும். மற்றொரு அலகு கணு. பொதுவாக கோட்டுரு வரைதலில் இரு கணுக்களை இணைத்து வரையப்படும் கோடு விளிம்பு எனப்படும். எனினும் மீகோட்டுருக்களில் விளிம்புகள் இரண்டிற்கும் மேற்பட்டக் கணுக்களையும் கொண்டிருக்கும்.

விளிம்புகள் திசையுறு அல்லது திசையுறாதவையாக இருக்கலாம். திசையுறா விளிம்புகள் "கோடுகள்" எனவும் திசையுறு விளிம்புகள் "விற்கள்" அல்லது "அம்புகள்" எனவும் அழைக்கப்படுகின்றன. திசையுறா கோட்டுருவில் விளிம்புகள் அதன் கணுக்களின் கணமாகக் குறிக்கப்படுகிறது. திசையுறு கோட்டுருவில் விளிம்புகள் அதன் கணுக்களின் வரிச்சைச்சோடியாகக் குறிக்கப்படுகிறது.

கணுக்கள் இருந்தும் விளிம்புகள் இல்லாத கோட்டுருவானது "விளிம்பற்ற கோட்டுரு" எனப்படும். சில இடங்களில் விளிம்பற்ற கோட்டுருவானது வெற்று கோட்டுரு எனவும் அழைக்கப்படும். ஆனால் வெற்று கோட்டுரு என்பது கணுக்கள் இல்லாத கோட்டுருவையும் குறிக்கலாம்.

G என்ற கோட்டுருவின் விளிம்புகளின் கணத்தின் குறியீடு: *E*(*G*)

மேற்கோள்கள்
-----------

1. ↑  Weisstein, Eric W. "Graph Edge." From MathWorld--A Wolfram Web Resource
**ராஜேந்திர குமாரி பாஜ்பாயி** (Rajendra Kumari Bajpai) (பெப்ரவரி 8, 1925 - ஜூலை 17, 1999) ஒரு இந்திய தேசிய காங்கிரஸ் கட்சியின் அரசியல்வாதியாக இருந்தார், இவர், முன்னாள் இந்திய மந்திரியாகவும் மற்றும் பாண்டிச்சேரியின் முன்னாள் லெப்டினண்ட் கவர்னராகவும் பணியாற்றியுள்ளார். இவர், 1980, 1984 மற்றும் 1989 ஆகிய ஆண்டுகளில் சீதாபூரில் தொகுதியிலிருந்து லோக் சபாவுக்கு மூன்று முறை தேர்ந்தெடுக்கப்பட்டார், மேலும், முன்னாள் பிரதமர் இந்திரா காந்தியின் நெருங்கிய நண்பராகவும் இருந்தார்.

ஆரம்ப வாழ்க்கை மற்றும் குடும்பம்
--------------------------------

இவர் பிப்ரவரி 8, 1925 பீகார் மாநிலம், பாகல்பூர் மாவட்டத்திலுள்ள லாலுசக் என்ற இடத்தில் பண்டிதர் எஸ். கே. மிஸ்ராவிற்குப் பிறந்தார். இவர், ரவி ஷங்கர் சுக்லாவின் பேத்தி மற்றும் ஷியாமா சரண் சுக்லாவின் மருமகள் ஆவார். இவர், பள்ளிக்கல்வியினை முடித்த பிறகு, எம். ஏ. மற்றும் பி.ஹச்டி. பட்டங்களை அலகாபாத் பல்கலைக்கழகத்தில் பெற்றார்.

இவர், 1947 ஆம் ஆண்டில் ஆசிரியராகப் பணிபுரிந்த டி.என். பாஜ்பாயை திருமணம் செய்துகொண்டார். டி.என். பாஜ்பாயி 1942 இல் "வெள்ளையனே வெளியேறு" இயக்கத்தில் பங்கு பெற்றவர். இத் தம்பதியருக்கு ஒரு மகன் அசோக் பாஜ்பாய் மற்றும் ஒரு மகள் திருமதி. மனீஷா திவேதி  ஆகியோர் இருந்தனர்.

தொழில்
------

இவர், 1962 முதல் 77 வரை உத்தரப் பிரதேச சட்டப் பேரவை உறுப்பினராக இருந்தார்; உத்தரப் பிரதேச காங்கிரஸ் கமிட்டியின் தலைவராகவும் மற்றும் முன்னாள் பிரதம மந்திரி இந்திரா காந்தியின் நெருங்கிய நண்பராகவும் இருந்தார். இவர் உத்தரப் பிரதேசத்தின் அமைச்சரவையில் 1970முதல் 1977வரை பல துறைகளில் அமைச்சராக இருந்தார். பின்னர், அவர் 1980, 1984 மற்றும் 1989 ஆம் ஆண்டுகளில் சீதாபூரில் இருந்து தொடர்ந்து மூன்று முறை மக்களவைக்கு தேர்ந்தெடுக்கப்பட்டார். இவர், சமூக நல அமைச்சராக 1984முதல் 1986 வரை பணியாற்றினார். 1986-87இல், மாநில அமைச்சராகவும், தொழிலாளர் நலன் மற்றும் வேலைவாய்ப்பு அமைச்சராகவும் பணிபுரிந்தார். 1987முதல் 1989வரை சார்பு பொறுப்பு கொண்ட மாநில அமைச்சராக ராஜீவ் காந்தி பிரதமராக இருந்த போது பணியாற்றியுள்ளார். மேலும், இவர் 1995 ஆம் ஆண்டு மே 2 முதல் 1998 ஆம் ஆண்டு ஏப்ரல் 22 ஆம் தேதி வரை புதுச்சேரியின் துணை கவர்னராக நியமிக்கப்பட்டார்.

குறிப்புகள்
-----------

1. ↑  "Rajendra Kumari Bajpai". S9 Biography. 5 November 2013 அன்று மூலம் பரணிடப்பட்டது. 22 December 2012 அன்று பார்க்கப்பட்டது.
2. 1 2 3  "9th Lok Sabha: Members Bioprofile". Lok Sabha Official website. 2013-11-03 அன்று மூலம் பரணிடப்பட்டது. 2019-03-19 அன்று பார்க்கப்பட்டது.
3. ↑  "It's family first for UP parties in poll battle". India Today. 14 January 2012.
4. ↑  "Rajendra Kumari Bajpai is dead". Rediff News. 17 July 1999. .
5. ↑  "Worldwide Guide to Women in Leadership". guide2womenleaders.
6. ↑  பாண்டிச்சேரி சட்டமன்றம்
மூச்சுவிடல் செயல்முறையில், உள்மூச்சினைத் (அல்லது உட்சுவாசத்தினைத்) தொடர்ந்து **வெளிமூச்சு** அல்லது **வெளிச்சுவாசம்** அல்லது **மூச்செறிதல்** (Exhalation) செயல்முறை நிகழும். இது ஓர் மந்தத்தன்மையுடைய செயல் ஆகும். இந்நிகழ்ச்சியில் காற்று நுரையீரலிலிருந்து வெளியேற்றப்படும். இதற்கென மார்பறையின் கொள்ளளவு குறைக்கப்படும். நுரையீரலினுள் காற்றழுத்தம் அதிகரிப்பதனால் இது நிகழும்.

வெளிமூச்சுப் பொறிமுறை
---------------------

சுருக்கமடைந்திருந்த உதரவிதானத்தின் தசைகள் தளர்ச்சியடையும்போது, மேல்நோக்கி உயர்வதால் இயல்பான மேற்குவிந்த அமைப்புத் தோன்றும். அத்துடன் விலா எலும்புகளின் உள் விலா எலும்பிடைத் தசைகளின் சுருக்கத்தால், விலா எலும்புகளும் தமது இயல்பான நிலைக்குத் திரும்பும். அப்போது விலா எலும்புக்கூட்டின் கனவளவு குறையும். இதனால் உள்ளான அழுத்தம் வெளிச்சூழலை விட அதிகரிப்பதனால், காற்று உள்ளிருந்து வெளியே தள்ளப்படும்.

மேற்கோள்கள்
-----------

1. ↑  "Human Physiology, Respiration". செப்டம்பர் 23, 2015 அன்று பார்க்கப்பட்டது.
2. ↑  "Anatomy and physiology of muscles involved in breathing". *HK Rewards*. This is an excerpt from Breathe Strong, Perform Better by Alison McConnell. செப்டம்பர் 23, 2015 அன்று பார்க்கப்பட்டது.
**பீகார் நகர்ப்புற உள்கட்டமைப்பு மேம்பாட்டு மாநகராட்சிக் குழுமம்** (*Bihar Urban Infrastructure Development Corporation Limited*) இந்தியாவின் பீகார் மாநிலத்தில் அமைந்துள்ள நகர்ப்புறத் திட்டமிடல் நிறுவனமாகும். இவ்வமைப்பு பீகார் மாநிலத்தின் உள்கட்டமைப்பு மேம்பாட்டிற்கு பொறுப்பேற்று செயல்படுகிறது. 2009 ஆம் ஆண்டு சூன் மாதம் 16 ஆம் தேதி நிறுவனச் சட்டம் 1956 பிரிவு 1 இன் அடிப்படையில் இக்குழுமம் அமைக்கப்பட்டது. மாநிலத்தில் வளர்ச்சி நடவடிக்கைகளைத் திட்டமிடுவதற்கும் ஒருங்கிணைப்பதற்கும் பீகார் அரசுக்கு வாய்ப்பளிக்கும் ஓர் உச்ச அமைப்பாக இக்குழுமம் செயல்படுகிறது. குழுமத்தின் தலைமையகம் பாட்னாவின் மவுரியா லோக் மாவட்டத்தில் உள்ளது.

சவகர்லால் நேரு தேசிய நகர்ப்புற புதுப்பித்தல் பணி, தேசிய கங்கா நதி படுகை ஆணையம், ஆசிய அபிவிருத்தி வங்கி மற்றும் உலக வங்கி நிதியளித்த நகர்ப்புறத் திட்டம் போன்ற திட்டங்களை செயல்படுத்துவதற்கான பீகார் அரசாங்கத்தின் செயலாக்க அமைப்பு நிறுவனமாகவும் பீகார் நகர்ப்புற உள்கட்டமைப்பு மேம்பாட்டு மாநகராட்சிக் குழுமம் இயங்குகிறது.

இயக்குநர்கள் குழுவால் இக்குழுமம் நிர்வகிக்கப்படுகிறது நிறுவனத்தின் தலைவர் மற்றும் நிர்வாக இயக்குனர் இக்குழுவுக்குத் தலைமை தாங்குகிறார்கள். 2018 ஆம் ஆண்டு டிசம்பர் மாதம் 1 ஆம் தேதி அன்று மாவட்ட நகர்ப்புற மேம்பாட்டு முகமையும் பீகார் நகர்ப்புற மேம்பாட்டு முகமையும் பீகார் நகர்ப்புற உள்கட்டமைப்பு மேம்பாட்டு மாநகராட்சிக் குழுமத்துடன் இணைக்கப்பட்டன.

மேற்கோள்கள்
-----------

1. ↑  "Introduction & Objectives". buidco.bih.nic.in. 14 February 2015 அன்று மூலம் பரணிடப்பட்டது. 14 February 2015 அன்று பார்க்கப்பட்டது.
2. ↑  Sayantanee Choudhury,TNN (9 September 2014). "Bihar Urban Infrastructure Development Corporation, PMC to prepare Ganga ghats for Chhath". *The Times of India*. 14 February 2015 அன்று பார்க்கப்பட்டது.
3. ↑  Sengupta, Joy (12 July 2014). "Project fence shock dilutes water dream". The Telegraph. 14 பிப்ரவரி 2015 அன்று மூலம் பரணிடப்பட்டது. 14 February 2015 அன்று பார்க்கப்பட்டது.
4. ↑  Piyush Kumar Tripathi (15 November 2014). "BUIDCo record signals light delay". The Telegraph. 14 பிப்ரவரி 2015 அன்று மூலம் பரணிடப்பட்டது. 14 February 2015 அன்று பார்க்கப்பட்டது.
5. ↑  "Organizational Chart". buidco.in. 14 February 2015 அன்று பார்க்கப்பட்டது.
**நியா இமாரா** *(Nia Imara)* ஓர் அமெரிக்க வானியற்பியலாளரும் கலைஞரும் ஆவார். இவர் பெர்க்கேலி கலிபோர்னியா பல்கலைக்கழகத்தில் இயற்பியலில் முனைவர் பட்டம் பெற்ற முதல் ஆப்பிரிக்க அமெரிக்கப் பெண்மணியாவார்.

கல்வி
-----

இவர் சான்பிரான்சிசுகோ வளைகுடாப் பகுதியில் வளர்ந்தார். இவர் கென்யான் கல்லூரியில் சேர்ந்து கணிதவியலிலும் இயற்பியலிலும் இளவல் பட்டம் பெற்றார். இவர் பட்ட மேற்படிப்புக்காக பெர்க்கேலி கலிபோர்னியா பல்கலைக்கழகம் சென்றார். இவர் அங்கு 2010 இல் முனைவர் பட்டம் பெற்றார். அப்பல்கலைக்கழகத்தில் முனைவர் பட்டத்தை வானியற்பியலில் பெற்ற முதல் ஆப்பிரிக்க அமெரிக்கப் பெண்மணி இவரே ஆவார். இவரது முனைவர் பட்ட ஆய்வுரை *பெருமூலக்கூற்று முகில்களின் உருவாக்கமும் படிமலர்ச்சியும் (The Formation and Evolution of Giant Molecular Clouds)* என்பதாகும்.

ஆராய்ச்சி
---------

ஆர்வார்டு பல்கலைக்கழகத்தின் *வருங்காலப் புலத் தலைவர்கள்* நிகழ்ச்சியின் முதல் முதுமுனைவர் பட்ட ஆய்வாளரானார். இவர் 2017 இல் ஆர்வார்டு சுமித்சோனிய வானியற்பியல் மையத்தில் ஜான் ஆர்வார்டு தகைமை அறிவியல் ஆய்வாளராக அமர்த்தப்பட்டார். இவர் பால்வெளிப் பொருண்மையையும் உருவாக்க வீதங்களையும் தூசு வெப்பநிலைகளையும் இணைக்கும் கணிதவியல் படிமத்தை உருவாக்கினார்.

முனைவான கலை ஈடுபாடும் செயல்பாடும்
---------------------------------

இமாரா திரைச்சீலை நெய்வன ஓவியர். இவர் 2014 இல் முதல் காதல் எனும் சொந்தக் கலைக் காட்சியரங்கினைத் திறந்தார். இவர் ஓக்லாந்தில் 2015 இல் பல தொடர்கலைக்காட்சிகளை நடத்தி, அதனால் ஓக்லாந்துக் குடும்பங்களில் நிகழ்ந்த பாலினச் சமமை மேம்பாட்டை ஆய்வு செய்தார்.

  

இவர் பாலின மேம்பாட்டுக்காகவும் ஆண்-பெண் பொதுக் கல்விக்காகவும் பாடுபட்டவர்.

மேற்கோள்கள்
-----------

1. 1 2 3  "Nia Imara sheds light on Oakland through art" (in en-US). *Oakland North*. .
2. ↑  Nia, Imara, (2010). *The Formation and Evolution of Giant Molecular Clouds* (Thesis) (ஆங்கிலம்). UC Berkeley.CS1 maint: extra punctuation (link)
3. ↑  "Breakthrough Initiatives". *breakthroughinitiatives.org* (ஆங்கிலம்). 2018-05-02 அன்று பார்க்கப்பட்டது.
4. ↑  "Current Fellows" (in en). .
5. ↑  Imara, Nia; Loeb, Abraham; Johnson, Benjamin D.; Conroy, Charlie; Behroozi, Peter (2018-02-08). "A Model Connecting Galaxy Masses, Star Formation Rates, and Dust Temperatures Across Cosmic Time". *The Astrophysical Journal* **854** (1): 36. doi:10.3847/1538-4357/aaa3f0. பன்னாட்டுத் தர தொடர் எண்:1538-4357. Bibcode: 2018ApJ...854...36I.
6. ↑  "NIA IMARA | ART". *NIA IMARA | ART* (ஆங்கிலம்). 2018-05-02 அன்று பார்க்கப்பட்டது.
7. ↑  "May 21st: On Being an Artist and Astronomer" (in en-US). *365 Days of Astronomy*. 2015-05-21. .
8. ↑  "Oakland artist and astronomer to highlight impacts of gentrification" (in en-US). *The Mercury News*. 2015-11-06. .
9. ↑  Sokol, Joshua. "Why the Universe Needs More Black and Latino Astronomers" (in en). *Smithsonian*. .
**இந்திய மருத்துவ ஆய்வு மன்றம்** அல்லது **இந்திய மருத்துவ ஆரய்ச்சி சபை** (*Indian Council of Medical Research - ICMR*) என்பது உயிரியல் மருத்துவ ஆய்விற்கான ஒருங்கிணைப்பு மற்றும் மேம்பாட்டுக்கான உச்சபட்ச அதிகாரம் கொண்ட இந்திய நிறுவனம் ஆகும். இது உலகினுள்ள பழமையான மற்றும் மிகப்பெரிய மருத்துவ ஆராய்ச்சிக் குழுக்களில் ஒன்றாகும். இந்த சபைக்கு தேவையான நிதியை இந்திய அரசின் சுகாதாரம் மற்றும் குடும்ப நலத்துறை அமைச்சகம் (இந்தியா)சுகாதாரம் மற்றும் குடும்பநலத்துறை அமைச்சகம் வழங்குகிறது.

வரலாறு
------

1911 ஆம் ஆண்டில், இந்திய அரசால் இந்திய ஆராய்ச்சி நிதி சங்கம் (ஐஆர்ஏஏ) என்ற அமைப்பு நாட்டின் மருத்துவ ஆராய்ச்சியினை ஒருங்கிணைப்பதற்கான குறிப்பிட்ட நோக்கத்துடன் ஏற்படுத்தப்பட்டது. இந்திய விடுதலைக்குப் பிறகு, இந்த அமைப்பில் பல முக்கிய மாற்றங்கள் செய்யப்பட்டன. 1949 ஆம் ஆண்டில், இந்திய மருத்துவ ஆராய்ச்சி சபையாக (ஐ.சி.எம்.ஆர்) மாற்றியமைக்கப்பட்டது.

நிர்வாகக் குழு
--------------

சபையின் நிர்வாகக் குழு மத்திய சுகாதார அமைச்சகத்தால் நிர்வகிக்கப்படுகிறது. இந்த சபையில் உயிர்மருத்துவத் துறைகளில் நிபுணத்துவம் கொண்டவர்கள் உள்ளனர். எனவே தேவையானபோது அறிவியல் மற்றும் தொழில்நுட்ப விஷயங்களில் உதவுகிறது. இந்தச் சபையின் வழிகாட்டுதலில் கீழ்க்கண்ட குழுக்கள் போன்றவை உள்ளன:

1. அறிவியல் ஆலோசனை குழுக்கள்
2. அறிவியல் ஆலோசனைக் குழுக்கள்
3. நிபுணர் குழுக்கள்
4. பணிக்குழுக்கள்
5. திசைமாற்றக் குழுக்கள்

இது கவுன்சிலின் பல்வேறு ஆராய்ச்சி நடவடிக்கைகளை மதிப்பீடு செய்து கண்காணிக்கும் பணியினை மேற்கொள்கிறது.

செயல்பாடுகள்
------------

விரிவான ஆராய்ச்சி மையங்கள், மேம்பட்ட ஆராய்ச்சிக்கான மையங்கள், சிறப்பான உள்கட்டமைப்பு வசதிகள் போன்றவற்றை, மருத்துவ கல்லூரிகள், பல்கலைக்கழகங்கள் மற்றும்பிற ஐ.சி.எம்.ஆர் அல்லாத பிற ஆராய்ச்சி நிறுவனங்கள் ஆகியவற்றில் உருவாக்கப்பட்டு உள்ளன.

மேலும் இந்த சபையின் நிதி உதவியின் மூலமாக தெளிவாக வரையறுக்கப்பட்ட இலக்குகளுடன், குறிப்பிட்ட கால இடைவெளிகளுடன், தரப்படுத்தப்பட்ட மற்றும் சீரான ஆய்வுகள் மேர்கொள்ளப்படுகின்றன. ஐ.சி.எம்.ஆர் அல்லாத ஆராய்ச்சி நிறுவனங்கள், மருத்துவ கல்லூரிகள் மற்றும் பல்கலைக்கழகங்களில் உள்ள பல்வேறு விஞ்ஞானிகளிடமிருந்து பெறப்பட்ட மானிய-உதவி விண்ணப்பங்களின் அடிப்படையில் வெளிப்படையாக முடிவு எடுக்கப்பட்டு ஆராய்ச்சி மேற்கொள்ளப்படுகிறது. பல் மருத்துவ நிறுவனம், தில்லி மற்றும் NCRM ஆகியவற்றிற்கும் மற்ற நிறுவனங்களுடனும் கூட்டு ஆராய்ச்சி திட்டங்களில் ஈடுபட்டு வருகின்றன.

சான்றுகள்
---------

1. ↑  Dhar, Aarti; Joshi, Sandeep (2 June 2011). "No need to panic over WHO report on mobiles: ICMR". *The Hindu* (Chennai, India). .
2. ↑  Bhargava, Pushpa M (12 November 2011). "Could they buy salt and spices, fuel and milk, and pay rent... with Rs. 2.33 a day?". *The Hindu* (Chennai, India). .
3. ↑  "ICMR has signed a memorandum of understanding with the Nichi-In Centre for Regenerative Medicine - The Hindu News article". Chennai, India. 3 December 2007. Archived from the original on 5 டிசம்பர் 2007. .

வெளி இணைப்புகள்
---------------

* Indian Council of Medical Research, Official website
* SurrogacyIndia
|  |
| --- |
| **இசுலாமிய நாட்காட்டி** 
 |
| 1. முஃகர்ரம்
2. சஃபர்
3. ரபி உல் அவ்வல்
4. ரபி உல் ஆகிர்
5. ஜமா அத்துல் அவ்வல்
6. ஜமா அத்துல் ஆகிர்
7. ரஜப்
8. ஷஃபான்
9. ரமலான்
10. ஷவ்வால்
11. துல் கஃதா
12. துல் ஹஜ்
 |

**ஷவ்வால்** (ஆங்கிலம்:*Shawwal*) என்பது இஸ்லாமிய ஆண்டின் பத்தாவது மாதமாகும். இஸ்லாமிய நாட்காட்டி ஒரு சந்திர நாட்காட்டியானதால் கிரெகொரியின் நாட்காட்டியுடன் ஒப்பிடும்போது இது ஆண்டிற்காண்டு நகருவது போன்று காட்சியளிக்கும்.

இது புனித ரமலான் மாதத்தை அடுத்து வருகிறது. அனைத்து உலக முஸ்லிம்களும் ரமலான் மாதம் முழுவதும் நோன்பு இருந்து ஷவ்வால் மாதத்தின் தலைப்பிறை தென்பட்ட பின் ஷவ்வால் மாதத்தின் முதல் நாளில் நோன்பு பெருநாளை கொண்டாடுவார்கள்.

இஸ்லாமிய நாட்காட்டி என்பது ஒரு சந்திர நாட்காட்டி ஆகும். அமாவாசை மற்றும் முதல் பிறை தோன்றும் போது போது சிறிது காலம் வித்தியாசப் பட்டு தொடங்கும். சந்திர ஆண்டு சூரிய ஆண்டை விடக் 11 முதல் 12 நாட்கள் குறைவாக இருப்பதால், ஷவ்வால் மாதம் எல்லா காலப் பருவங்களிலும் மாறிவரும்.

நிகழ்வுகள்
----------

* ஹிஜ்ரி 3 வருடம் ஷவ்வால் மாதம் 3 ம் நாள் - உஹது யுத்தம்
* ஹிஜ்ரி 5 வருடம் ஷவ்வால் மாதம் 10 ம் நாள் - அல் அஹ்ஜாப் யுத்தம்
* ஹிஜ்ரி 8 வருடம் ஷவ்வால் மாதம் - தாயிப் யுத்தம்

ஷவ்வால் மாதத்தில் 6 நோன்பு நோற்பது சிறந்தது.

காலக் கணிப்பு
-------------

முற்றிலும் சந்திரனின் சுழற்சியை அடிப்படையாக கொண்ட இஸ்லாமிய நாட்காட்டி சந்திர கணக்கீட்டின் படி பின்வருமாறு ஷவ்வால் மதிப்பிடப்பட்டுள்ளது.

| ஹிஜ்ரி | முதல் நாள் (CE / AD) | இறுதி நாள் (CE / AD) |
| --- | --- | --- |
| 1437 | 06 ஜூலை 2016 | 03 ஆகஸ்ட் 2016 |
| 1438 | 26 ஜூன் 2017 | 23 ஜூலை 2017 |
| 1439 | 15 ஜூன் 2018 | 13 ஜூலை 2018 |
| 1440 | 04 ஜூன் 2019 | 03 ஜூலை 2019 |
| 1441 | 24 மே 2020 | 21 ஜூன் 2020 |
| 1442 | 13 மே 2021 | 10 ஜூன் 2021 |
| ஷவ்வால் மாதம் 2016 தொடக்கம் 2021 வரை |

உசாத்துணைகள்
------------

1. ↑
2. ↑  https://books.google.lk/books
3. ↑
**முனு ஆதி** (4 செப்டம்பர், 1926 - 21 சூன், 2005) என்பவர் ஓர் இந்திய அரசியல்வாதி ஆவார். இவர் முன்னாள் சட்டமன்ற உறுப்பினரும் மற்றும் சட்டப்பேரவைத் தலைவரும் ஆவார். இவர் துவக்கத்தில் காங்கிரஸ் கட்சியில் இருந்தார். பின்னர் சோசலிஸ்டு கட்சியில் சேர்ந்து, போராட்டத்தில் ஈடுபட்டு சிறைச்சென்றார். சிறையில் அண்ணாவைச் சந்தித்தார். சிறையில் இருந்து வெளிவந்த பின்னர், திமுக கட்சியில் இணைந்தார். இவர் தாம்பரம் ஊராட்சி மன்ற உருப்பினராக இருந்து, பின்னர் நான்குமுறை சட்டமன்ற உறுப்பினராக இருந்துள்ளார். இவர் சட்டமன்றத் தொகுதியில் 1977 முதல் 1980 வரை சேவையாற்றினார். இவர் அனைத்திந்திய அண்ணா திராவிட முன்னேற்றக் கழகத்தைச் சேர்ந்தவர்.

மேற்கோள்கள்
-----------

1. ↑  "சட்டப் பேரவைத் தலைவர் பதவிக்கு பெருமை சேர்த்தவர் முனு ஆதி". *செய்தி*. தினமணி. 24 செப்டம்பர் 2016. 24 ஏப்ரல் 2017 அன்று பார்க்கப்பட்டது.
2. ↑  "Tamil Nadu Legislative Assembly: Details of terms of successive Legislative Assemblies constituted under the Constitution of India". Government of Tamil Nadu. 2009-03-03 அன்று மூலம் பரணிடப்பட்டது. 2017-04-23 அன்று பார்க்கப்பட்டது.
3. ↑  "Tamil Nadu Legislative Assembly: Details of terms of successive Legislative Assemblies constituted under the Constitution of India". Government of India.
வெளியில் மிதக்கும் கூரை சேமிப்புத் தொட்டி)
**வெளியில் மிதக்கும் கூரை சேமிப்புத் தொட்டிகள்** (External floating roof tank) என்பன பொதுவாக கச்சா எண்ணெய், பெட்ரோலிய பொருட்களை அதிக அளவில் சேமிக்க பயன்படுத்தப்படும் சேமிப்பு தொட்டிகள் ஆகும். இதில் நிலையான கூரை இல்லை. ஒரே ஒரு மிதக்கும் கூரை மட்டுமே உள்ளது. இந்த மிதக்கும் கூரை திரவ மட்டத்திற்கு ஏற்ப உயரவும் மற்றும் தாழவும் செய்யும். இந்த வகை சேமிப்புத்தொட்டிகள் காற்றுடன் தொடர்புகொள்வது குறைவு என்பதால் ஆவியாதல் முழுவதும் குறைக்கப்படுகிறது.
இந்த மிதக்கும் கூரையின் கால்கள் தொட்டியின் கீழ் பகுதியை அடைந்த உடன், திரவத்தின் அளவு மிதக்கும் கூரைக்கு கீழே உள்ள போது, கூரைக்கும் திரவத்தின் மேற்பகுதிக்கும் இடையில் காற்று இடைவெளி மற்ற தொட்டிகளைப் போல உருவாகும் வாய்ப்புள்ளது.

வெளி இணைப்புகள்
---------------

* Use of floating roof storage tanks in Oil & Gas industry
* Compilation of Air Pollutant Emission Factors, Volume 1: Stationary Point and Area Sources. Chapter 7. Chapter 7: Liquid Storage Tanks
* Lightning Protection for floating roof tank பரணிடப்பட்டது 2011-06-22 at the வந்தவழி இயந்திரம்
* Lightning Protection monitoring system for floating roof tank பரணிடப்பட்டது 2012-04-02 at the வந்தவழி இயந்திரம்
**நியதிப் பயன்**  என்னும் நூல் 15 ஆம் நூற்றாண்டில் வாழ்ந்த கண்ணுடைய வள்ளல் இயற்றிய நூல்களில் ஒன்று. கண்ணுடைய வள்ளல் சம்பந்தர் பரம்பரையில் வந்தவர். திருஞான சம்பந்தரை ஆசிரியராக எண்ணி வழிபட்டவர். இவர் இயற்றிய நியதிப் பயன் நூலில் 103 கட்டளைக் கலித்துறைப் பாடல்கள் உள்ளன. அவற்றில் முதல் 23 பாடல்கள் ஆசிரியரிடம் ஐயம் கேட்பது போல அமைந்துள்ளன. ஒவ்வொரு பாடலும் "காழிக் கண்ணுடைச் சம்பந்தனே" என்னும் தொடர் கொண்டு முடிகின்றன. எஞ்சிய பாடல்கள் ஆசிரியர் விடை கூறுவது போல உள்ளன. 

அன்றாடம் செய்யவேண்டிய நியதிகளுக்கு  விளக்கங்கள் கேட்கப்படுகின்றன. பான்னர் விளக்கங்கள் சொல்லப்படுகின்றன. 

நியதிகளுக்கு விளக்கம் கூறும் வேறி இரண்டு நூல்களும் உள்ளன. ஒன்று சதமணிக் கோவை. இது 14 ஆம் நூற்றாண்டில் தோன்றிய நூல். மற்றொன்று குருமொழி வினாவிடை இது நியதிப் பயன் நூலுக்குக் காலத்தால் பிந்தியது. பூசை, கிரியை போன்றவற்றிற்கு அமைந்த வினா-விடை.

அடிக்குறிப்பு
-------------

1. ↑  மு. அருணாசலம் (முதல் பதிப்பு 1969, திருத்தப்பட்ட பதிப்பு 2005). *தமிழ் இலக்கிய வரலாறு, பதினைந்தாம் நூற்றாண்டு,*. சென்னை: தி பார்க்கர், தமிழியல் ஆய்வு மற்றும் வெளியீட்டு நிறுவனம், 291 அகமது வணிக வளாகம், இராயப்பேட்டை, சென்னை 600 014. பக். 165.
2. ↑  நித்திய கடன்களுக்கு
**பஞ்சாப் சட்ட மேலவை (நீக்கம்) சட்டம், 1969** என்பது இந்தியாவில் ஒரு சட்டமாகும், இது 1969 இல் ஏற்றுக்கொள்ளப்பட்டது. இந்த சட்டத்தின் மூலம் பஞ்சாப் சட்ட மேலவை கலைக்கப்பட்டது. பஞ்சாப் சட்ட மேலவையை கலைப்பின் விளைவாக, துணை, தற்செயலான மற்றும் விளைவான விஷயங்களையும் சட்டம் வழங்குகிறது. இந்த சட்டம் 7 சனவரி 1970ல் அமலுக்கு வந்தது. இந்தச் சட்டத்தின் மூலம், பஞ்சாப் சட்டமன்றம், இந்திய அரசியலமைப்புச் சட்டத்தின் 168வது உட்பிரிவில் 'பஞ்சாப்' என்ற வார்த்தையைத் தவிர்த்து (அதாவது ஈரவை சட்டமன்றங்களைக் கொண்ட மாநிலங்களைப் பட்டியலிடும் அரசியலமைப்பின் உட்பிரிவு), ஓரவையாக மாறியது.

மேலும் பார்க்கவும்
------------------

* பஞ்சாப் சட்டமன்றம்

குறிப்புகள்
-----------

1. ↑  India. *Summary of Legislation in India*. Delhi: Manager of Publications], 1969. p. 3
2. ↑  Anand, C. L. and H. N. Seth. *Constitutional Law and History of Government of India, Government of India Act, 1935, and the Constitution of India*. Allahabad: University Book Agency, 1992. p. 975
3. ↑  Nanda, S. S. *Bicameralism in India*. New Delhi: New Era Publications, 1988. p. 98
4. ↑  Aggarwal, J. C. S. P. Agrawal, and Shanti Swarup Gupta. *Uttarakhand: Past, Present, and Future*. New Delhi: Concept Pub. Co, 1995. pp. 64, 69
**உலோக ஐதராக்சைடுகள்** *(Metal hydroxides)* என்பது உலோகங்களுடன் ஈரணு ஐதராக்சைடு அயனி சேர்ந்திருப்பதைக் குறிக்கிறது.

உலோக ஐதராக்சைடுகள் யாவும் வலுவான காரங்கள் என்றும் அழைக்கப்படுகின்றன. பல பொதுவான உலோக ஐதராக்சைடுகள், ஐதராக்சைடு அயனிகளால் ஆனவை மற்றும் அவை குறிப்பிட்ட அந்த உலோகத்தின் அயனிகளால் மட்டுமே உருவாக்கப்பட்டிருக்கும். எடுத்துக்காட்டாக சோடியம் ஐதராக்சைடு தண்ணீரில் கரையும்போது அதிலிருந்து சோடியம் அயனிகளும் ஐதராக்சைடு அயனிகளும் உருவாகின்றன. உலோக ஐதராக்சைடுகளை கரைக்கும்போது முற்றிலுமாக அயனியாகின்றன என்பதாலேயே அவை வலுவான காரங்கள் எனப்படுகின்றன. உலோக ஐதராக்சைடுகளின் காரகாடித்தன்மைச் சுட்டெண் (pH) 7 இற்கு மேல் உள்ளதால் இவை காரங்கள் என அடையாளம் தரப்படுகின்றன. அயனிகள் மின்சாரத்தைக் கடத்தும் என்பதால் உலோக ஐதராக்சைடுகள் கரைக்கப்படும் போது அவை மிகநன்றாகவே மின்சாரத்தை கடத்துகின்றன.

எடுத்துக்காட்டுகள்
------------------

* அலுமினியம் ஐதராக்சைடு
* பெரிலியம் ஐதராக்சைடு
* கோபால்ட் (II) ஐதராக்சைடு
* செப்பு (II) ஐதராக்சைடு
* கியூரியம் ஐதராக்சைடு
* தங்கம் (III) ஐதராக்சைடு
* இரும்பு (II) ஐதராக்சைடு
* பாதரசம் (II) ஐதராக்சைடு
* நிக்கல் (II) ஐதராக்சைடு
* வெள்ளீயம் (II) ஐதராக்சைடு
* யுரேனியம் ஐதராக்சைடு
* துத்தநாக ஐதராக்சைடு
* சிர்க்கோனியம் ஐதராக்சைடு

### கார உலோக ஆக்சைடுகள்

* இலித்தியம் ஐதராக்சைடு
* சோடியம் ஐதராக்சைடு
* பொட்டாசியம் ஐதராக்சைடு

### வேறுசில உலோக ஐதராக்சைடுகள்

* காலியம் (III) ஐதராக்சைடு
* ஈய (II) ஐதராக்சைடு
* தாலியம் ஐதராக்சைடு

மண்ணில் உலோக ஐதராக்சைடுகளின் பங்கு
----------------------------------

மண்ணில் இருக்கும் தாவர குப்பைகள் சிதைவடையும்போது பெருமளவில் இயற்கை பீனால்கள் வெளிவிடப்படுகின்றன. இயற்கைத் தாவரங்களில் இருந்து கிடைக்கும் பீனாலின் அளவைவிட இது அதிகமென்று கருதப்படுகிறது. இறந்த தாவரப்பொருட்கள் சிதைவடையும்போது சிக்கலான கரிமச் சேர்மங்களை மெதுவாக ஆக்சிசனேற்றம் அடையச்செய்கின்றன அல்லது அவற்றை சக்கரைகள் அல்லது அமினோ சக்கரைகள் போன்ற சிறிய மூலக்கூறுகளாகச் சிதைக்கின்றன.

மேற்கோள்கள்
-----------

1. ↑   *Physical Science (SC)* (2008 ). Holt, Thomas Nelson & Sons Ltd.. பக். 296.
**ஆனோடைன்** *(Anodyne)* என்பது மூளை அல்லது நரம்பு மண்டலத்தின் உணர்திறனைக் குறைப்பதன் மூலம் வலியைக் குறைக்கப் பயன்படும் ஒரு மருந்தாகும்.  இந்த சொல் 20 ஆம் நூற்றாண்டுக்கு முன்னர் மருத்துவத்தில் ஒரு பொதுப் பெயராகப் பயன்படுத்தப்பட்டது.  ஆனால் இத்தகைய மருந்துகள் இப்போது பெரும்பாலும் வலி நீக்கும் மருந்துகள் அல்லது வலி நீக்கிகள் என அழைக்கப்படுகின்றன.

பெயர்க்காரணம்
-------------

கிரேக்க மொழியில் இல்லாத என்ற பொருளைக் குறிக்கும் ஆன் என்ற சொல்லையும் வலி என்ற பொருளைக் குறிக்கும் ஓடைன் என்ற சொல்லையும் இணைத்து ஆனோடைன் என்ற பெயர் வருவிக்கப்பட்டுள்ளது.

பயன்
----

சொற்பிறப்பியலை அடிப்படையாகக் கொண்டு பொருள் கொண்டால் இந்த சொல் வலியைக் குறைக்கும் எந்தவொரு பொருளையும் குறிக்கும். ஆனால் இந்த சொல்லின் பொருள் மருத்துவர்களால் மிகவும் கட்டுப்படுத்தப்படுகிறது. 

உட்கொண்ட போதைப்பொருள், தூக்க மருந்துகள் மற்றும் ஓப்பியம் வழிப்பெறுதிகள் போன்றவையும் வலிநீக்கிகளில் அடங்கும். 
ஓப்பியம், என்பேன் என்ற செடியின் இலைகள், எம்லாக் எனப்படும் செடியின் இலைகள், புகையிலை, நைட்சேடு செடியின் இலை குளோரோஃபார்ம் போன்றவை 19 ஆம் நூற்றாண்டில் முதன்மையான அனோடைன்களாகப் பயன்படுத்தப்பட்டன. 

அனோடைன் பால்சம், முரட்டு வெண்சவர்க்காரம், கற்பூரம், குங்குமப்பூ, மற்றும் மது ஆகியவற்றால் ஆன சில கூட்டு மருந்துகளும் இந்த பெயரால் அழைக்கப்பட்டன. இவை தீவிர வலியைத் தணிக்க மட்டுமல்லாமல், வலியுண்டாக்கும் சிக்கலான பொருள்களை வெளியேற்ற உதவுவதற்காகவும் பரிந்துரைக்கப்பட்டன. 
இலக்கிய பயன்பாட்டில் ஆனோடைன் என்ற சொல் வலி என்ற மருத்துவ பொருளிலிருந்து விடுபட்டு இனிமையானது அல்லது நிதானமானது என்ற பொருளைக் குறித்தது. சர்ச்சைகளற்ற அல்லது சாதுரியமாக ஏற்றுக்கொள்ளக்கூடிய அல்லது குற்றம் அல்லது விவாதத்தை ஏற்படுத்த வாய்ப்பில்லாத எதையும் தெரிவிக்க இச்சொல் பயன்பட்டது.

மேற்கோள்கள்
-----------

1. 1 2 3 4 5  EB (1878).
2. ↑  Cyclopaedia (1728).
3. ↑  EB (1911).
4. ↑  Quain (1883).
5. ↑
**வால்ட் விட்மன்** (*Walt Whitman*, மே 31, 1819 – மார்ச் 26, 1892) ஒரு அமெரிக்கக் கவிஞர், இதழாளர் மற்றும் கட்டுரையாளர். கடந்தநிலைவாதம் (*transcendentalism*) மற்றும் யதார்த்தவாதம் (*realism*) ஆகிய இரு இலக்கிய இயக்கங்களின் கூறுகளையும் இவரது படைப்புகளில் காணலாம். விட்மன் அமெரிக்க கவிதையுலகின் பெரும் புள்ளிகளில் ஒருவர். அமெரிக்க புதுக்கவிதையின் முன்னோடியாகக் கருதப்படுகிறார்.

அமெரிக்காவின் நியூயார்க் மாநிலத்தில் நெடுந்தீவில் (long island) பிறந்த விட்மன் இதழாளர், பள்ளி ஆசிரியர், அரசாங்க எழுத்தர், அமெரிக்க உள்நாட்டுப் போரில் தன்னார்வலச் செவிலியர் என பல வேலைகளைச் செய்தார். 1842ல் *ஃபிராங்க்ளின் எவன்ஸ்* என்ற மதுவிலக்கை வலியுறுத்தும் புதினத்தை எழுதினார். 1855ல் அவருடைய மிக முக்கிய கவிதைப் படைப்பான *லீவ்ஸ் ஆஃப் கிராஸ்* (புல் இலைகள், Leaves of Graves) வெளியானது. சொந்த செலவில் முதலில் இதனை பதிப்பித்த விட்மன் 1892ல் இறக்கும் வரை இதனை திருத்தி எழுதி வேறு பதிப்புகளை வெளியிட்டுக் கொண்டிருந்தார். சாதாரண மக்கள் படிக்கத்தக்க ஒரு காவியத்தை இயற்ற விட்மன் மேற்கொண்ட முயற்சியே *லீவ்ஸ் ஆஃப் கிராஸ்* உருவாகக் காரணமாயிற்று. பாலியல் விஷயங்களை வெளிப்படையாகப் பேசியதால் இந்நூல் வெளியான காலகட்டத்தில் பெரும் சர்ச்சைகளுக்கு உள்ளானது. அரசியலிலும் ஈடுபாடு கொண்டிருந்த விட்மன் அமெரிக்காவில் அடிமை முறையினை எதிர்த்தார். அவரது படைப்புகளில் இன அடிப்படையில் அனைவரும் சமமென்ற கருத்து வலியுறுத்தப்பட்டுள்ளது.

விட்மனின் கவிதைகளைப் போலவே அவரது பால் தன்மையும் இன்று வரை விரிவாக அலசப்பட்டு வருகின்றன. அவர் தன்பால் புணர்ச்சியாளராகவோ அல்லது இருபால்சேர்க்கையாளராகவோ இருக்கலாம் என்று அவரது வாழ்க்கை வரலாற்றை ஆய்ந்தவர்கள் கருதுகின்றனர்.கெளதம் தா lps

வெளி இணைப்புகள்
---------------

விக்கிமீடியா பொதுவகத்தில்,  
 ***வால்ட் விட்மன்***   
என்பதின் ஊடகங்கள் உள்ளன. 

* அமெரிக்க நாடாளுமன்ற நூலகத் தளத்தில் விட்மன் பக்கம்
* வால்ட் விட்மன் ஆவணகம்
**லூர்து மலை பொறியியல் மற்றும் தொழில்நுட்பக் கல்லூரி** (Lourdes Mount College of Engineering & Technology) என்பது இந்தியாவின், தமிழ்நாட்டின், கன்னியாகுமரி மாவட்டம், மார்த்தாண்டம் பகுதியில் கேரள எல்லைக்கு அருகில் உள்ள ஒரு சுய நிதி பொறியியல் கல்லூரி ஆகும். இது செல்லம்மாள் கல்வி அறக்கட்டளையால் 2013 இல் நிறுவப்பட்டது. இந்தக் கல்லூரிக்கு புது தில்லியில் அகில இந்திய தொழில்நுட்ப கல்விக் குழு (ஏ.ஐ.சி.டி.இ) ஒப்புதல் அளித்துள்ளது, மேலும் இது சென்னை அண்ணா பல்கலைக்கழகத்துடன் இணைக்கப்பட்டுள்ளது.

சேர்ப்பு
--------

இந்த கல்லூரி சென்னை அண்ணா பல்கலைக்கழகத்துடன் இணைக்கப்பட்டுள்ளது மற்றும் அகில இந்திய தொழில்நுட்பக் கல்விக் குழு மற்றும் தமிழக அரசால் அங்கீகரிக்கப்பட்டுள்ளது.

கல்வித் திட்டங்கள்
------------------

**லூர்து மவுண்ட் பொறியியல் மற்றும் தொழில்நுட்ப கல்லூரி** கீழ்கண்ட பாடத்திட்டங்களை வழங்குகிறது. 

இளநிலைப் பட்டப்படிப்புகள் 

* பி.இ. - குடிசார் பொறியியல்
* பி.இ. - இயந்திரப் பொறியியல்
* பி.இ. - மின் மற்றும் மின்னணுவியல் பொறியியல்
* பி.இ. - மின்னணுவியல் மற்றும் தொடர்பியல் பொறியியல்
* பி.இ. - கணினி அறிவியல் மற்றும் பொறியியல்

### இருப்பிடம்

இது தமிழ்நாட்டின் கன்னியாகுமரி மாவட்டத்தில் மார்த்தாண்டம் மற்றும் கருங்கல் இடையே அமைந்துள்ளது. இது   திருவனந்தபுரம் சர்வதேச விமான நிலையத்திலிருந்து 50 கி.மீ. தொலைவில் உள்ளது.

நோக்கம்
-------

நம் நாட்டின் தொழில்நுட்ப, சமூக மற்றும் பொருளாதார வளர்ச்சிக்கு உறுதியளிக்கும் தொழில்நுட்ப ரீதியாக திறமையான மற்றும் துடிப்பான பொறியியல் நிபுணர்களாக உருவாக்க ஒவ்வொரு மாணவருக்கும் சாதகமான சூழலையும், உலகத்தரம் வாய்ந்த கல்வியை வழங்குதலையும் தன் நோக்கமாக கூறுகிறது.

படக்காட்சியகம்
--------------

* பிரதான கட்டிடத் தொகுதி பிரதான கட்டிடத் தொகுதி

அறக்கட்டளை பற்றி
----------------

செல்லம்மாள் கல்வி அறக்கட்டளையானது சென்னையை தலைமையிடமாக கொண்டுள்ளது. இதன் அறங்காவலர்கள் நிறுவனங்களை வைத்திருக்கிறார்கள் மற்றும் பன்னாட்டு வணிக நிறுவனங்களுடன் வணிக கூட்டாண்மை கொண்டுள்ளனர். வேலைவாய்ப்பு வழங்கும் தொழில்நுட்பக் கல்வியை வழங்குவதற்கும் மாணவர் சமூகத்தின் நலனுக்கான வேலை வாய்ப்புகளை வழங்குவதற்கும் இந்த அறக்கட்டளை ஊக்குவித்து வருகிறது. 

அறக்கட்டளை அலுவலகம் எண் 26, டாக்டர் அம்பேத்கர் சாலை, கோடம்பாக்கம், சென்னை - 600 024, தமிழ்நாடு

குறிப்புகள்
-----------

* அதிகாரப்பூர்வ இணையதளம்
**சிவ சுப்பிரமணியம்** என்ற **சிவ நாடார்** தமிழகத் தொழிலதிபரும், கல்வியாளரும் ஆவார். எச். சி.எல் கணினி குழுமத்தின் தலைவராகவும், நிர்வாக இயக்குநராகவும் இருந்த சிவ நாடார், அந்த பொறுப்பிலிருந்து 2021 சூலை 19(திங்கட்கிழமை) அன்று பதவி விலகினார். இருப்பினும் 76 வயதாகும் சிவ நாடார் அந்நிறுவனத்தின் கெளரவ தலைவராகவும், இயக்குநர் குழுவின் ஆலோசகராகவும் தொடர உள்ளார்.

ஆரம்ப காலம்
-----------

சிவ நாடார் தூத்துக்குடியில் மூலைபொழி என்னும் கிராமத்தில் பிறந்தார். பின்பு அமெரிக்கன் கல்லூரி, மதுரை மற்றும் பூ. சா. கோ (PSG) தொழில்நுட்பக் கல்லூரியில் பொறியியல் பட்டப்படிப்பை முடித்தார். ஒரு சிறிய கணினி நிறுவனத்தில் பணியாற்றிக் கொண்டிருந்த இவர் 1976ஆம் ஆண்டில் அஜய் சவுதிரி என்பவருடன் சேர்ந்து எச்.சி.எல் என்னும் நிறுவனத்தைத் தொடங்கினார். இன்று எச்.சி.எல் கணினி துறையில் பிரபலமான மென்பொருள் மற்றும் கணினி நிறுவனமாக விளங்குகிறது.

பெருமைகள்
---------

1996 ஆம் ஆண்டு இவர் எஸ்.எஸ்.என் என்னும் பொறியியல் கல்லூரியை சென்னையில் தொடங்கினார். 2000ஆம் ஆண்டு போர்ப்ஸ் என்னும் பத்திரிகை நிறுவனம் இவரை உலகின் முதல் 500 பணக்காரர்கள், மற்றும் முதல் 40 பணக்கார இந்தியர்கள் வரிசையில் சேர்த்தது. 2007ஆம் ஆண்டு கணக்கின்படி இவர் உலகத்தின் பணக்காரப் பட்டியலில் 217ஆம் இடத்தில் உள்ளார்.

முதலீடு
-------

சென்னையில் நடந்த உலக முதலீட்டாளர்கள் மாநாட்டில் பேசிய இவர் மதுரை, நெல்லை மற்றும் தமிழகத்தின் தென் மாவட்டங்களில் தமது நிறுவனம் வரும் 5 ஆண்டுகளில் 1 பில்லியன் அமெரிக்க டாலர்களை முதலீடு செய்து மக்களுக்கு வேலைவாய்ப்பை பெருக்கிக்கொடுக்கும் என்று தெரிவித்தார்.

மேற்கோள்கள்
-----------

1. ↑  Sharma, Vishwamitra (2003). *Famous Indians of the 20th century*. புது தில்லி: Pustak Mahal. பக். 220. பன்னாட்டுத் தரப்புத்தக எண்:8122308295.
2. ↑  "The World's Billionaires #277 Shiv Nadar". *ஃபோர்ப்ஸ்*. ஃபோர்ப்ஸ். 2008-03-05. 2008-03-28 அன்று பார்க்கப்பட்டது.
3. ↑  ஹெச்.சி.எல் நிர்வாக இயக்குநர் பொறுப்பிலிருந்து விலகிய ஷிவ் நாடார் பற்றிய 10 முக்கிய தகவல்கள்
4. ↑  நெல்லை தொழில் வளர்ச்சிக்கு ஹெச்.சி.எல். பங்களிக்கும்: முதலீட்டாளர்கள் மாநாட்டில் ஷிவ் நாடார் உறுதி தி இந்து தமிழ் 09 செப்டம்பர் 2015
**2010 ஆர்எக்சு30** (*2010 RX30*) என்பது ஒரு சிறுகோள் (*asteroid*) ஆகும். இது 2010, செப்டம்பர் 8 ஆம் நாள் 0951 ஜிஎம்டி மணிக்கு பூமிக்கும் சந்திரனுக்கும் இடையில் கடந்து சென்றது. இது பூமிக்குக் கிட்டவாக சப்பானின் தெற்குப் பகுதிக்கு மேல் 154,000 மைல்கள் (248,000 கிமீ) உயரத்தில் பூமியைக் கடந்தது.

இதன் விட்டம் 33 அடிக்கும் 65 அடிக்கும் (10-20 மீ) இடையில் இருந்ததாக நாசா மதிப்பிட்டுள்ளது.

இச்சிறுகோள் 2010 செப்டம்பர் 5 ஆம் நாள் அரிசோனாவின் டூசோன் நகரில் நிறுவப்பட்டுள்ள கட்டலீனா விண்வெளி ஆய்வு மையத்தினால் கண்டுபிடிக்கப்பட்டது. இதனுடன் 2010 ஆர்எஃப்12 என்ற சிறுகோளும் கடந்துள்ளது அவதானிக்கப்பட்டுள்ளது.

இவற்றையும் பார்க்க
------------------

* 2010 ஆர்எஃப்12, இதே நாளில் பூமியைக் கடந்த வேறொரு சிறுகோள்

மேற்கோள்கள்
-----------

1. ↑  ஃபின்ச், எல். (செப்டம்பர் 8, 2010). "Harvard scientists keep an eye on wayward asteroids". *த பாஸ்டன் குளோப்*. .
2. ↑  சவ், டெனீஸ் (செப்டம்பர் 8, 2010). "Asteroid near-misses actually common, scientists say". *ஸ்பேஸ்.கொம்]]*. .
3. ↑  தான், கெர் (செப்டம்பர் 8, 2010). "Second Asteroid to Buzz Earth Later Today". *National Geographic News* (தேசிய புவியியல் கழகம்). .

வெளி இணைப்புகள்
---------------

* "Close-Shave Asteroid Caught on Camera". *WIRED Science*. செப்டம்பர் 8, 2010. .
**மன்சுக் எல். மாண்டவியா** (*Mansukh L. Mandaviya*, பிறப்பு: 01 சூன் 1972) ஓர் இந்திய அரசியல்வாதியும், நாடாளுமன்ற மாநிலங்களவை உறுப்பினரும் மற்றும் குஜராத்தின் முன்னாள் சட்டமன்ற உறுப்பினரும் ஆவார். இவர் தற்போது சுகாதாரம் மற்றும் குடும்பநலத்துறை அமைச்சர் மற்றும் இரசாயனங்கள் மற்றும் உரங்கள் அமைச்சகத்தின் மூத்த அமைச்சராக உள்ளார்.

இவர் இந்தியாவின், குஜராத் மாநிலத்தின் ராஜ்ய சபா உறுப்பினராகவும் பதவி வகிக்கின்றார். இவர் பாரதிய ஜனதா கட்சியைச் சேர்ந்தவர்.

இளமைக் காலம்
------------

இவர் குஜராத் மாநிலத்தின், பாவ்நகர் மாவட்டத்தில், பாலிதானா வட்டத்தில் உள்ள ஹனோல் என்ற சிறு கிராமத்தில் நடுத்தர விவசாய குடும்பத்தில் பிறந்தார். இவர் ஹனோலில் உள்ள அரசு ஆரம்பப்பள்ளி தனது ஆரம்ப கல்வியை முடித்தார். பின்னர் சோந்காத் குருகுலம் பள்ளியில் உயர்நிலைக் கல்வியை படித்து முடித்தார். பின்னர் பாவ்நகர் பல்கலைக்கழகத்தில் முதுகலை அரசியல் அறிவியல் பிரிவில் பட்டம் பெற்றார். இவருக்கு நீத்தபன் எம். மாண்டவியா என்னும் மனைவியும், பவன் மற்றும் திசா என்னும் இரண்டு பிள்ளைகளும் உள்ளனர்.

அரசியல் வாழ்க்கை
----------------

இவருக்கு 28 வயதாக இருக்கும் போது 2002 ஆம் ஆண்டு நடந்த சட்டமன்றத் தேர்தலில், பாலிதானா தொகுதியில் போட்டியிட்டு, குஜராத் சட்டமன்றத்தில், இளம் சட்ட மன்ற உறுப்பினர் ஆனார். 

பின்னர் 2011 ஆம் ஆண்டு குஜராத் அக்ரோ தொழிற்சாலை கழகத் தலைவராகப் பதவி வகித்தார்.

பின்னர் 2012 மற்றும் 2018 ஆம் ஆண்டுகளில் குஜராத் மாநிலத்தின், ராஜ்ய சபா உறுப்பினராகத் தேர்ந்தெடுக்கப்பட்டார்.

### இணை அமைச்சர்

#### 2016

இவர் சூலை 05, 2016 ஆம் ஆண்டு சாலைப் போக்குவரத்து மற்றும் நெடுஞ்சாலை, கப்பல் துறை, வேதியியல் மற்றும் உரத் துறை இணை அமைச்சராகப் பொறுப்பு வகித்தார்.

#### 2019

பின்னர் மே 30, 2019 ஆம் ஆண்டு முதல் கப்பல் துறை இணை அமைச்சர் (தனி பொறுப்பு), வேதியியல் மற்றும் உரத் துறை இணை அமைச்சராகப் பதவி வகித்து வருகிறார்.

மேற்கோள்கள்
-----------

1. ↑  "PM Modi allocates portfolios. Full list of new ministers", *Live Mint*, 31 May 2019
2. ↑  Ministers and their Ministries of India
3. ↑  "Modi cabinet rejig: Full list of new ministers". *India Today*. 2021-07-07 அன்று பார்க்கப்பட்டது.
4. ↑  "Detailed Profile: Shri Mansukh Mandaviya".
**வசவசமுத்திரம் தொல்லியல் களம்**, இந்தியாவின் தமிழ்நாடு மாநிலத்தில் காஞ்சிபுரம் மாவட்டத்தில், திருக்கழுகுன்றம் ஊராட்சி ஒன்றியத்தில் உள்ள வசுவசமுத்திரம் ஊராட்சியில், பாலாற்றின் கரை அருகே அமைந்துள்ளது. இத்தொல்லியல் களம் மாமல்லபுரத்திற்கு தெற்கில் 18 கிமீ தொலைவில் உள்ளது.

பிற்கால பல்லவ மன்னன் ராஜசிம்மனின் (கிபி 700 - 728) கல்வெட்டு ஒன்று, வசவசமுத்திரம் அருகில் உள்ள வயலூரில் உள்ளது. இந்தக் கல்வெட்டில், பல்லவ மன்னர்களின் வம்சாவழிகள் குறித்து, துவக்கம் முதல் இராசசிம்மன் வரை குறிப்பிடப்பட்டுள்ளன.

தற்கால வசவசமுத்திரம், பண்டைய காலத்தில் வயலூரின் பகுதியாகவும், பின்னர் விசயநகர மன்னர்கள் காலத்தில்தான் **வசவசமுத்திரம்** எனப் பெயர் மாற்றம் பெற்றதாக கருதப்படுகிறது.

தொல்லியல் பொருட்கள்
-------------------

வசவசமுத்திர கிராமப் பகுதிகள்இன் அகழாய்வில் கண்டெடுத்த கிபி 1 - 2ஆம் நூற்றாண்டு காலத்திய தொல்லியல் பொருட்கள்:
1. உரோமானிய நாட்டு மதுக்குடுவைகள் மற்றும் கருப்பு – சிவப்பு மட்கலன்கள்.
2. உறை கிணறுகள்.
3. கால்வாய்ப் பகுதி.
4. அரிய கல்மணிகள்

வசவசமுத்திரத்தில் தோண்டப்பட்ட அகழ்வுக்குழிகள் 4.25 மீட்டர் ஆழம் வரை தோண்டப்பட்டது. இவற்றில் இரண்டு உறை கிணறுகள் கண்டெடுக்கப்பட்டது. உறை கிணறுகளுக்கு அருகில் வாய்க்காலும், நீர் நிரப்பும் தொட்டியும் காணப்படுவதால், இவை நெசவுத் தொழிலுக்காகப் பயன்படுத்தப்பட்ட சாயத் தொட்டிகளாக இருந்திருக்க வேண்டும். ஏனெனில், இதேபோன்ற அமைப்பில்தான் அரிக்கமேடு அகழாய்விலும் சாயத்தொட்டி கண்டெடுக்கப்பட்டுள்ளது.

அவற்றில் ஒரு உறை கிணற்றின் 11 உறைகளையும், மற்றொன்று 5 உறைகளையும் கொண்டுள்ளது. இவற்றின் விட்டம்,
கீழே செல்லச் செல்ல அதிகரிக்கிறது. இவ்வாறு இருந்தால், இது குடிநீர்க் கிணறாகத்தான் இருக்க வேண்டும் என தொல்லியல் அறிஞர்கள் கருதுகின்றனர். இங்கு கிடைத்த தொல்பொருட்களில் ஒன்று, இரண்டு கைப்பிடிகளுடன் உரோமானிய ஆம்போரா மதுக் குடுவையாகும்.

தமிழ்நாடு அரசு தொல்லியல் துறையின் ஆய்வாளர்களான ஆர். நாகசாமி மற்றும் நடன காசிநாதன் ஆகியோர், 1969 – 1970ம் ஆண்டில் வசவசமுத்திரம் தொல்லியல் களத்தை அகழாய்வு செய்தனர்.

இதனையும் காண்க
--------------

* தமிழக தொல்லியல் களங்கள்

மேற்கோள்கள்
-----------

1. ↑
2. ↑  "Vasavasamudram". 2017-09-03 அன்று மூலம் பரணிடப்பட்டது. 2017-12-04 அன்று பார்க்கப்பட்டது.

வெளி இணைப்புகள்
---------------

* வசவசமுத்திரத்தின் அமைவிடம்
**தருமதத்தன்** புகார் நகரத்தில் வாழ்ந்த வணிகன் ஒருவனின் மகன். இவனது மாமன் மகள் விசாகை. விசாகையின் கற்பினையும், இந்தக் கற்பரசியைக் கெடுக்க முயன்ற மகன் கையை நாடாளும் தந்தை வெட்டி வீழ்த்தி அறநெறி காத்தது பற்றியும் மணிமேகலை நூல் குறிப்பிடுகிறது.

தருமதத்ததன் தன் மாமன் மகள் விசாகையுடன் தகாத உறவு கொண்டிருந்ததாக ஊர்மக்கள் தவறாறாகப் பேசிக்கொண்டனர். தருமதத்தனின் பெற்றோரும் அவ்வாறே எண்ணி மகனைக் கண்டித்தனர். அதனால் மனம் உடைந்த தருமதத்தன், விசாகையை மனமாற விரும்பினாலும், புகார் நகரத்தையே விட்டுவிட்டு மதுரைக்குப் போய்விட்டான். தருமதத்தன் மதுரையில் பெரும்பொருள் ஈட்டினான். வணிகருள் சிறந்தவருக்கு வழங்கப்படும் எட்டி என்னும் விருதினையும் பெற்றான். தன் 64 ஆம் அகவையில் தன் சொந்த ஊர் புகார் திரும்பிய அவன் தன் மாமன் மகள் மூப்பினைக் கண்டு பேசுகிறான். பின்னர் தானும் தன் மாமன் மகள் விசாகையும் சேர்ந்து தான் ஈட்டிக் கொண்டுவந்த பொருளைக் கொண்டு அறம் செய்கிறான்.

மேற்கோள்கள்
-----------

1. ↑  சீத்தலைச் சாத்தனார் இயற்றிய மணிமேகலை - 22 சிறைசெய் காதை
2. ↑    தரும தத்தனும் தன்மா மன்மகள்  

விரிதரு பூங்குழல் விசாகையை அல்லது  

பெண்டிரைப் பேணேன் இப்பிறப்பு ஒழிகெனக் 110   

கொண்ட விரதம் தன்னுள் கூறி
3. ↑    வாணிக மரபின் வருபொருள் ஈட்டி  

நீள்நிதிச் செல்வனாய் நீள்நில வேந்தனின்  

எட்டிப் பூப்பெற்று இருமுப் பதிற்றியாண்டு  

ஒட்டிய செல்வத்து உயர்ந்தோன் ஆயினன். 115
4. ↑   நம்முள்நாம் அறிந்திலம் நம்மை முன்நாள்  

மம்மர் செய்த வனப்புயாங்கு ஒளித்தன?  

ஆறுஐந்து இரட்டி யாண்டுஉனக்கு ஆயதுஎன் 130   

நாறுஐங் கூந்தலும் நரைவிரா வுற்றன  

இளமையும் காமமும் யாங்குஒளித் தனவோ  

உளன்இல் லாள! எனக்குஈங்கு உரையாய்  

இப்பிறப்பு ஆயின்யான் நின்அடி அடையேன்  

அப்பிறப்பு யான்நின் அடித்தொழில் கேட்குவன் 135
5. ↑   மிக்க அறமே விழுத்துணை ஆவது  

தானம் செய்எனத் தரும தத்தனும் 140   

மாமன் மகள்பால் வான்பொருள் காட்டி  

ஆங்குஅவன் அவளுடன் செய்த நல்அறம்  

ஓங்குஇரு வானத்து மீனினும் பலவால்.
**மன்காவ் தாலுகா** (**Mangaon taluka**) இந்தியாவின் மகாராட்டிரா மாநிலத்தின் ராய்கட் மாவட்டத்தின் 8 தாலுகாக்களில் ஒன்றாகும். இத்தாலுகா 2 கணக்கெடுப்பில் உள்ள ஊர்களும், 185 வருவாய் கிராமங்களும் கொண்டது.

மக்கள் தொகை பரம்பல்
-------------------

2011 இந்திய மக்கள் தொகை கணக்கெடுப்பின் படி, சதுர கிலோ மீட்டர் பரப்பளவும், வீடுகளையும் கொண்ட தாலுகாவின் மொத்த மக்கள் தொகை 1,59,613 ஆகும். மக்கள் தொகையில் ஆண்கள் 78,968 மற்றும் பெண்கள் 80,645 ஆக உள்ளனர். பாலின விகிதம் 1000 ஆண்களுக்கு 1,021 பெண்கள் வீதம் உள்ளனர். 6 வயதிற்குட்பட்ட குழந்தைகள் எண்ணிக்கை 17637 - 11% ஆகும். சராசரி எழுத்தறிவு 79.87% ஆகும். மக்கள் தொகையில் பட்டியல் மக்கள் மற்றும் பழங்குடிகள் முறையே 10,583 மற்றும் 14,324 ஆகவுள்ளனர். இதன் மக்கள் தொகையில் இந்துக்கள் (77.95%), இசுலாமியர்கள் (15%), பௌத்தர்கள் (6.47%), சமணர்கள் (0.25%), கிறித்துவர்கள் (0.11%) மற்றும் பிறர் 0.23% ஆக உள்ளனர்.

மேற்கோள்கள்
-----------

1. ↑  DISTRICT RAIGAD
2. ↑  Villages and Towns of Mangaon Taluka
3. ↑  Mangaon Taluka Population, Caste, Religion Data - Raigarh district, Maharashtra
**தருமபுரி கோட்டை காமாட்சியம்மன் கோயில்** என்பது தர்மபுரி மாவட்டம், தர்மபுரியில் கோட்டைக் கோயில்கள் என அழைக்கப்படும் மூன்று கோயில்களில் ஒரு கோயிலான அம்மன் கோயிலாகும்.

கோயிலின் வரலாறு
---------------

நுளம்பர் கட்டிய பல கோயில்களில் இக்கோயில் குறிப்பிடத்தக்கது. இவர்கள் கி.பி. எட்டு - ஒன்பதாம் நூற்றாண்டுகளில் இக்கோயிலை கட்டியுள்ளனர். இக்கோயில் தற்போது காமாட்சியம்மன் கோயிலாக இருந்தாலும், ஒரு காலத்தில் சிவன் கோயிலாக இருந்துள்ளது என்பது குறிப்பிடத்தக்கது. சோழர் காலக் கல்வெட்டுகள் இக்கோயில் ஈசனை *முழமாயிரமுடையார்* அல்லது *திருவேளாலீசுவரமுடையார்* எனக் குறிப்பிடுகின்றன. இக்கோயில் நல்ல சிற்ப வேலைப்பாடுகளுடன் அமைக்கப்பட்டுள்ளது. இக்கோயிலில் இராமாயணக் காட்சிகளை விவரிக்கும் சிற்பங்கள் உள்ளது சிறப்பு. நுளம்பரது காலத்திற்குப் பிறகு இக்கோயில் பராமரிப்பின்றி பாழ்பட்டுப் போனது. இந்நிலையில் மூன்றாம் குலோத்துங்க சோழன் காலத்தில் திருக்காளத்தியில் இருந்து தகடூருக்கு வந்த *வண்ணானைக் கும்பிட்டார்* என்னும் சிவனடியார் இந்தக் கோட்டை சிவாலயங்கள் பாழ்பட்டு இருப்பதைக் கண்டு வருந்தி அவற்றை புதுப்பிக்க எண்ணி, அப்போது சோழர்களின் கீழ் தகடூரை ஆண்டுவந்த அதியமான் மரபினனான இராசராச அதியமானிடம் சென்று இம்மூன்று கோயில்களையும் தகுந்த *சிவப்பிராமணர்களைக்* கொண்டு வழிபாட்டிற்கு ஏற்பாடு செய்ய வேண்டுமென வேண்டினார். அதியமானோ தகுந்த சிவப்பிராமணர்களை அழைத்து வரும் பொறுப்பை அவரிடமே வழங்கினார். தகுந்த சிவப்பிராமணர்களை மன்னனிடம் அழைத்து வர, கோயில்களில் இரண்டு ஆண்டுகள் திருப்பணிகள் மேற்கொள்ளப்பட்டு வழிபாடுகள் தொடங்கின என கல்வெட்டுகள் குறிக்கின்றன. இந்தக் கோயில் விசயநகரப் பேரரசர் மல்லிகார்ஜுன ராயன் காலத்துக்குப் பிறகு காமாட்சி அம்மன் கோயிலாக மாற்றப்பட்டிருக்க வேண்டுமெனக் கருதப்படுகிறது.

அமைப்பு
-------

அகன்ற திருவுண்ணாழியில் பெரிய பீடமும் அதில் நான்கடி உயரத்தில் நின்ற கோலத்தில் காமாட்சியம்மன் உள்ளார். தலையில் பொன்மணி மகுடத்துடனும், கழுத்தில் முத்துவடம், மலர் மாலை, எலுமிச்சம்பழ மாலை ஆகியவற்றுடன், கைகளில் பாராங்குசம், அபய முத்திரை கொண்டு விளங்குகிறார்.

இதையும் காண்க
-------------

* தருமபுரி கோட்டை மல்லிகார்சுனர் கோயில்
* தருமபுரி பரவாசுதேவப் பெருமாள் கோயில்

மேற்கோள்கள்
-----------

1. ↑  "அருள்மிகு கல்யாண காமாட்சி அம்மன் திருக்கோயில்". *அறிமுகம்*. தினமலர். 17 அக்டோபர் 2016 அன்று பார்க்கப்பட்டது.
2. ↑  இரா. இராமகிருட்டிணன் (2016). *தகடூர் நாட்டுத் திருக்கோயில்கள்*. சென்னை: நாம் தமிழர் பதிப்பகம். பக். 89.
**இரத்தினகிரி** (Ratnagiri) என்பது ரத்னகிரி மாவட்டத்தில் உள்ள துறைமுக நகர் ஆகும். இது மகாராஷ்டிரா மாநிலத்தின் தென்மேற்குப் பகுதியில் அமைந்துள்ளது. இம்மாவட்டம் கொங்கண் மண்டலம் பகுதியின் கீழ் வருகிறது. இக்கடலோரப்பகுதியில் அதிக அளவு மழைப் பொழிவு இருக்கும். இங்கு அரிசி, தேங்காய், முந்திரி, ஆகியனவும் பழவகைகளும் அதிக அளவில் சாகுபடி செய்யப்படுகின்றன. மீன் பிடித்தல் இங்கு முக்கியத் தொழிலாகும். பால கங்காதர திலகர் இப்பகுதியைச் சேர்ந்தவர் ஆவார். 1876-ல் இது நகராட்சியாக மாற்றப்பட்டது.

அமைவிடம்
--------

இதன் அமைவிடம் 16°59′N 73°18′E﻿ / ﻿16.98°N 73.3°E﻿ / 16.98; 73.3. ஆகும். இந்நகரானது கடல் மட்டத்திலிருந்து 11 மீட்டர்கள் (36 அடிகள்) உயரத்தில் அமைந்துள்ளது.

மக்கட்தொகை
----------

இந்தியாவின் 2008 மக்கட்தொகை கணக்கெடுப்பின் படி இங்கு 1,00,000 மக்கள் வசிக்கின்றனர். ஆண்கள் 55% பேரும், பெண்கள் 45% பேரும் வசிக்கின்றனர். ஆண்களின் கல்வியறிவு 86% ஆகவும், பெண்களின் கல்வியறிவு 87% ஆகவும் உள்ளது. இந்நகரின் மொத்த மக்கட்தொகையில் 6 வயதிற்குக் கீழான குழந்தைகள் 6% ஆகும். இந்நகரின் மக்கட்தொகையில் 70% மக்கள் இந்து மதத்தைச் சார்ந்தவர்களாகவும், இஸ்லாமியர் 20% ஆகவும் பிற மதத்தினர் 10% ஆகவும் உள்ளனர்.

பொருளாதாரம்
-----------

* ரத்னகிரி கேஸ் பவர் லிமிடெட் நிறுவனம்

முக்கிய இடங்கள்
---------------

* ராஜ்பூர் கங்கா
* மார்லேஸ்வர் கோயில்
* திபா அரண்மனை
* மாண்தேவி கடற்கரை
* பாட்தி கடற்கரை
* மிர்கர்வாடா கடற்கரை
* மால்குண்டு
* ஜெய்காத்
* பாவாஸ்
* நிவாலி அருவி
* சிவசமார்த் காத்
* கணபதி கோயில்
* ரத்ன துர்க் கோட்டை
* வேல்நேஷ்வர்
* அடுலிட் பால் தாம்

மேற்கோள்கள்
-----------

1. ↑
2. ↑  Falling Rain Genomics, Inc – Ratnagiri
3. ↑  "Census of India 2001: Data from the 2001 Census, including cities, villages and towns (Provisional)". Census Commission of India. 2004-06-16 அன்று மூலம் பரணிடப்பட்டது. 2008-11-01 அன்று பார்க்கப்பட்டது.
4. ↑  Railway gets power from Ratnagari - Times of India
**வசிஷ்டர் நாராயண் சிங்** இந்தியாவின் பீகார் மாநிலத்தின் போச்பூர் மாவட்டத்தின் பலாந்த்பூரைச் சேர்ந்த இந்திய கணிதவியலர் ஆவார்.

ஆரம்ப வாழ்க்கை மற்றும் கல்வி
----------------------------

இவர் இந்தியாவின்  பீகார் மாநிலத்தின் போச்பூர் மாவட்டத்தில் பலாந்த்பூர் கிராமத்தில் லால் பகதூர் சிங் மற்றும் லகாசோ தேவி ஆகியோருக்கு மகனாகப் பிறந்தார். நேதர்காட் உண்டு உறைவிடப் பள்ளி மற்றும் பாட்னா அறிவியல் கல்லூரியில் இருந்தும் அவரது முதன்மை மற்றும் இரண்டாம் நிலை கல்வியை அவர் பெற்றார். பட்னா பல்கலைக்கழகம், இவரை முதலாம் ஆண்டிலேயே இரண்டு வருட பி.சி.சி. மேதகைமை (Hons.) படிப்பிற்கான அனுமதி வழங்கியது. அவருடைய சாதனைகள் இன்னமும் வித்யாலயா  மூலம் பெருமை பெற்றிருக்கின்றன. 1969 இல் பெர்க்லி, கலிஃபோர்னியா பல்கலைக்கழகம் கணிதத்தில் இவருக்கு முனைவர் பட்டம் கொடுத்தது. அவரது ஆலோசகர் முனைவர் ஜான் எல் கெல்லி ஆவார்.

மேற்கோள்கள்
-----------

1. 1 2  Prasad, Bhuvneshwar (April 19, 2013). "Forgotten mathematics legend Vashishtha Narayan Singh back in academia". *The Times of India* (Patna).. பார்த்த நாள்: April 7, 2014.
2. ↑  "Achievements of Netarhat Vidyalay". Netarhat Vidyalay. பிப்ரவரி 5, 2014 அன்று மூலம் பரணிடப்பட்டது. April 6, 2014 அன்று பார்க்கப்பட்டது.
3. ↑  "Vashishtha Narayan Singh". University of California, Berkeley. April 4, 2014 அன்று பார்க்கப்பட்டது.
சாதி, வில்சாதி ஆகிய கற்கள் வெட்டப்பட்டும், வெட்டப்படாமலும் (*மேலிருந்து இடமாக*) வைரம், வெட்டுப்படாத நீலக்கல், மாணிக்கம், வெட்டுப்படாத மரகதம், வெட்டுப்படாத செவ்வந்திக்கல்.

விக்கிமீடியா பொதுவகத்தில்,  
 ***இரத்தினக்கல்***   
என்பதின் ஊடகங்கள் உள்ளன. 

**இரத்தினக்கல்** அல்லது **இரத்தினம்** என்பது கனிமத் துண்டு. இது வெட்டப்பட்டு, மெருகூட்டப்பட்டு அணிகலன் அல்லது ஏனைய அலங்கரிப்பு செய்ய பயன்படுகின்றது. ஆயினும், குறிப்பிட்ட பாறைகள் (வைடூரியம் மற்றும் வேதியியல் பொருட்களான அம்பர் ஆகியவை கனிமங்கள் இல்லை. ஆயினும் அவை அணிகலன் செய்வதற்கு பயன்படுத்தப்பட்டு இரத்தினக்கல் என்றே கருதப்படுகின்றன.

அனேகமான இரத்தினக்கற்கள் கெட்டியானவை. ஆயினும், சில மென்மையான கனிமங்கள் அவற்றின் பளபளப்பு அல்லது ஏனைய கலை நயமுடைய பெறுமான பெளதிகப் பண்புகளினால் அணிகலன் செய்யப் பயன்படுத்தப்படுகின்றன. அரிதாகக் கிடைப்பதால் அதன் பண்பினால் இரத்தினக்கல் பெறுமதிமிக்கதாகக் காணப்படுகின்றது. அணிகலனுக்கு அப்பால் இவை தொல்பழங்காலம் முதல் 19 ஆம் நூற்றாண்டு வரை விலை மதிப்பு மிக்க செதுக்கல் வேலைகளுக்கும் கலைப் பொருட்களுக்கும் பயன்படுத்தப்படுகின்றன.

குறிப்புகள்
-----------

1. ↑  The Oxford Dictionary Online பரணிடப்பட்டது 2007-06-05 at the வந்தவழி இயந்திரம் and Webster Online Dictionary பரணிடப்பட்டது 2007-06-03 at the வந்தவழி இயந்திரம்
2. ↑  Alden, Nancy (2009). *Simply Gemstones: Designs for Creating Beaded Gemstone Jewelry*. New York: Random House. பக். 136. பன்னாட்டுத் தரப்புத்தக எண்:978-0-307-45135-4.. பார்த்த நாள்: November, 3 2010.